b'\n_START_ARTICLE_\nM/S Oceanos\n_START_PARAGRAPH_\nM/S Oceanos oli kreikkalaisen Epirotiki Lines -yhti\xc3\xb6n omistama ja ranskalaisten rakentama risteilyalus, joka upposi Etel\xc3\xa4-Afrikan Transkeirannikolla 4. elokuuta 1991. Uppoamispaikka on noin 10 kilometrin p\xc3\xa4\xc3\xa4ss\xc3\xa4 rannikolta, ja noin 160 kilometri\xc3\xa4 East Londonista pohjoiseen. Kaikki 581 laivalla ollutta matkustajaa ja miehist\xc3\xb6nj\xc3\xa4sent\xc3\xa4 pelastuivat ripeiden pelastustoimien ansiosta._NEWLINE_Onnettomuus her\xc3\xa4tti laajamittaista kansainv\xc3\xa4list\xc3\xa4kin huomiota sen vuoksi, ett\xc3\xa4 suuri osa miehist\xc3\xb6st\xc3\xa4, mukaan lukien aluksen p\xc3\xa4\xc3\xa4llikk\xc3\xb6 Yiannis Avranas, poistui alukselta, vaikka l\xc3\xa4hes 200 matkustajaa oli viel\xc3\xa4 aluksella ilman pelastusmahdollisuutta. P\xc3\xa4\xc3\xa4llikk\xc3\xb6 Avranas v\xc3\xa4itti my\xc3\xb6hemmin menneens\xc3\xa4 maihin huolehtimaan viestiyhteyksist\xc3\xa4, tarkoituksenaan palata takaisin alukselle. H\xc3\xa4nen on v\xc3\xa4itetty vieneen vanhemman naismatkustajan helikopteripaikan p\xc3\xa4\xc3\xa4st\xc3\xa4kseen pois alukselta. Selittely ei auttanut, vaan Avranas tuomittiin vankilaan ja menett\xc3\xa4m\xc3\xa4\xc3\xa4n valtuutensa pysyv\xc3\xa4sti._NEWLINE_Kaiken lis\xc3\xa4ksi miehist\xc3\xb6n sanotaan ottaneen tehokkaimman ja parhaiten varustetun pelastusveneen ja vieneen mukanaan jopa matkatavaransakin \xe2\x80\x93 vaikka alukselle j\xc3\xa4i viel\xc3\xa4 runsaasti matkustajia. Ehdoton s\xc3\xa4\xc3\xa4nt\xc3\xb6 on, ett\xc3\xa4 matkatavarat on hyl\xc3\xa4tt\xc3\xa4v\xc3\xa4 laivanj\xc3\xa4t\xc3\xb6ss\xc3\xa4 ihmishenkien pelastamiseksi; ne ovat vasta viimeisell\xc3\xa4 sijalla pelastettavan tavaran joukossa. Ne jopa heitet\xc3\xa4\xc3\xa4n mereen, jos ne haittaavat pelastusty\xc3\xb6t\xc3\xa4 mill\xc3\xa4\xc3\xa4n tavoin.\n_START_SECTION_\nOnnettomuuden syy\n_START_PARAGRAPH_\nOceanos l\xc3\xa4hti East Londonista useita tunteja my\xc3\xb6h\xc3\xa4ss\xc3\xa4 aiheettoman pommiuhkauksen vuoksi, ja p\xc3\xa4\xc3\xa4llikk\xc3\xb6 p\xc3\xa4\xc3\xa4tti yritt\xc3\xa4\xc3\xa4 saada kiinni menetetty\xc3\xa4 aikaa. Oceanos purjehti normaalia l\xc3\xa4hemp\xc3\xa4n\xc3\xa4 rannikkoa ja t\xc3\xb6rm\xc3\xa4si koralliriuttaan. T\xc3\xb6rm\xc3\xa4ys oli liev\xc3\xa4, vaikkakin runkolevyt taipuivat hieman ja pieni\xc3\xa4 vuotoja havaittiin. Voimakas merenk\xc3\xa4ynti edesauttoi vuotoja._NEWLINE_Noin kello 21.30 laivalla tapahtui pieni r\xc3\xa4j\xc3\xa4hdys, ja aluksen koneet sammuivat. Konemestari ilmoitti komentosillalle, ett\xc3\xa4 aluksen rungossa oli reik\xc3\xa4 ja ett\xc3\xa4 vesi p\xc3\xa4\xc3\xa4si virtaamaan rungon sis\xc3\xa4\xc3\xa4n. Generaattorit olivat joutuneet oikosulkuun, joten s\xc3\xa4hk\xc3\xb6virran saanti oli katkennut._NEWLINE_Vesi nousi vesitiiviiss\xc3\xa4 osastossa avoimen j\xc3\xa4teputken tasalle, josta se p\xc3\xa4\xc3\xa4si vuotamaan j\xc3\xa4tevesitankkiin. Telakalla osittain uusittua mutta keskener\xc3\xa4ist\xc3\xa4 j\xc3\xa4tevesiputkistoa pitkin vesi p\xc3\xa4\xc3\xa4si pikkuhiljaa vuotamaan laivan kaikkiin osastoihin._NEWLINE_Veden tulviminen aiheutti sen, ett\xc3\xa4 alus kallistui noin 20\xc2\xb0 oikealle kyljelleen, jolloin p\xc3\xa4\xc3\xa4koneet pys\xc3\xa4htyiv\xc3\xa4t, ja lopulta alus upposi keula edell\xc3\xa4 12 tuntia vuodon syntymisen j\xc3\xa4lkeen.\n_START_SECTION_\nPelastustoimet\n_START_PARAGRAPH_\nLaivalla ei ollut j\xc3\xa4rjestetty pelastusveneharjoituksia. Aluksen jo upotessa laivan miehist\xc3\xb6 ei auttanut matkustajia lainkaan pelastautumaan. Merenk\xc3\xa4ynti oli voimakasta, mutta t\xc3\xa4st\xc3\xa4 huolimatta aluksen pelastusveneet onnistuttiin laskemaan. Kaikki matkustajat eiv\xc3\xa4t kuitenkaan ehtineet tai suostuneet nousemaan veneisiin merenk\xc3\xa4ynnin vuoksi. T\xc3\xa4m\xc3\xa4n vuoksi laivalle j\xc3\xa4i l\xc3\xa4hes 200 ihmist\xc3\xa4, jotka pelastettiin helikoptereihin. Pelastust\xc3\xb6it\xc3\xa4 laivalla organisoi pieni viihdeartistien joukko. Viimeinen pelastusvene l\xc3\xa4hti laivalta kello 03.00 y\xc3\xb6ll\xc3\xa4, ja ensimm\xc3\xa4inen helikopteri saapui alukselle vasta 07.00 aamulla. Kuin ihmeen kautta jokainen aluksella ollut pelastui eiv\xc3\xa4tk\xc3\xa4 pelastusty\xc3\xb6n aikana tulleet ruhjevammatkaan olleet vakavia. _NEWLINE_Pelastusty\xc3\xb6n kokonaisansio kuuluu yksinomaan laivan viihdetaiteilijoille ja etel\xc3\xa4afrikkalaisille helikopterilent\xc3\xa4jille, jotka kaikki palkittiinkin korkein kunniamerkein ja huomionosoituksin.'